Verbruikersake: Op krediet gekoop maar nooit afgelewer nie – hoe nou gemaak?(Foto: pixabay) Jy het so ŉ mooi sitkamerstel op krediet gekoop en kan nie wag om dit in jou huis te sien nie. Maar dit word nie afgelewer nie en nou bel die rekeningkantoor van die handelaar en eis dat jy jou eerste paaiement begin betaal. Betaal vir iets wat jy nog nie het nie? Wat is jou regte? Ina Opperman verduidelik. Verbruikers wat goedere op krediet koop, weet dikwels nie wat hul regte is as dit nie afgelewer word nie. Ons het al almal die storie gehoor: ons kantoor het nie die sitkamerstel aan jou verkoop nie en ons wil asseblief net ons geld kry. Die Ombudsman vir Verbruikersgoedere en -Dienste sê hieroor in ŉ adviesnota dat ŉ mens hier die Nasionale Kredietwet, kontrakreg en die Wet op Verbruikersbeskerming in gedagte moet hou, hoewel die Wet op Verbruikersbeskerming die meeste beskerming bied. Al is die wet nie van toepassing op die krediettransaksie self nie, is dit wel van toepassing op die goedere en dienste wat jy in terme van die kredietooreenkoms koop. Die Nasionale Kredietwet reguleer die krediettransaksie self. Volgens artikel 19 van die Wet op Verbruikersbeskerming, tensy dit anders aangedui word, is dit ŉ versweë voorwaarde van elke transaksie om goedere en dienste te koop dat die verskaffer dit moet aflewer op die tyd, datum en plek waarop julle ooreengekom het, binne ŉ redelike tyd na die transaksie gesluit is. Indien die verskaffer die afleweringsvoorwaardes wil verander, kan jy die aflewering aanvaar, vereis dat die verskaffer hou by die oorspronklike reëlings of die ooreenkoms kanselleer sonder ŉ boete. Jy kan dus die ooreenkoms kanselleer in terme van die Wet op Verbruikersbeskerming indien die goedere nie op die ooreengekome tyd op die regte plek afgelewer word nie. Artikel (40)(d) van die wet verbied ook gewetenlose optrede wanneer die verskaffer aandring op betaling. Die ombudsman sê dit sal beslis onbillik wees om aan te dring dat ŉ verbruiker betaal vir goedere wat nie afgelewer is nie. Die Nasionale Kredietwet maak nie voorsiening vir enige regte vir verbruikers wat goedere op krediet gekoop het wat nie afgelewer word nie. Indien jy egter ophou betaal, moet die kredietverskaffer jou laat weet indien enige slegte inligting oor jou betalingsgedrag by die kredietburo’s gelys gaan word. Die kredietverskaffer mag ook nie begin met regstappe voordat jy in kennis gestel is dat jou betalings agterstallig is nie en hy kan dit verwys na ŉ agent wat spesialiseer in die oplossing van klagtes, ŉ verbruikershof of ombudsman met jurisdiksie sodat jy en die verskaffer die probleem kan oplos en besluit hoe jy jou agterstallige betalings op datum kan bring. Indien die verskaffer goedere aan jou verkoop het op krediet, maar die goedere nie aflewer nie, is dit kontrakbreuk in terme van kontrakreg en jy kan: Jy kan dus in terme van die Wet op Verbruikersbeskerming die kredietooreenkoms kanselleer, sonder enige boete en jy kan die goedere, indien dit dan afgelewer word, behandel soos ongevraagde goedere.